De ressabuda Euròpa s’espaurie e escotaue; es armades se metien en marcha, rodauen es parcs d’artilharia; es pònts de barques caperauen es arrius; es bromes de cavalaria galaupauen entre era tempèsta; i auie crits, trompetes, tremolor de trons; oscillauen es frontères des règnes en mapa; s’entenie eth bronit d’ua espada suberumana que gessie dera gaina; se lo vedie quilhar sus er orizon damb ua ahlama ena man e era radiacion enes uelhs, desplegant ath miei der arrai es sues dues ales, ei a díder, era grana armada e era garda veterana.